เรื่องร้องเรียน: ได้รับการติดต่อจากผู้ที่อ้างว่าเป็นหัวหน้าชุดเทศกิจ อ้างว่าที่ตนเองไม่ยอมปฏิบัติตามกฎหมาย ไม่กล้าปรับผู้กระทำความผิดบนทางเท้า เพราะกลัวถูกผู้กระทำความผิดฟ้องกลับ ซึ่งเป็นข้ออ้างที่ทั้งแถหน้าด้านๆและตลกมาก คนทำผิดจะมาฟ้องจนท.ที่ทำตามกฎหมายได้ยังไง เป็นข้ออ้างของจนท.ที่อาจจะการศึกษาไม่ได้สูงทำให้ทำตนราวกับว่ารู้กฎหมาย แต่พอเจอกับประชาชนที่เป็นนักกฎหมาย จึงทำให้จนท.เบี่ยงประเด็นทุกประเด็นและเผลอแสดงข้ออ้างที่ผูกมัดตนเองออกมา เป็นการยอมรับว่าไม่อยากทำตามกฎหมาย
การดำเนินการของเจ้าหน้าที่: ผมในนามหัวหน้างานกิจการพิเศษได้เรียกเจ้าหน้าที่คนดังกล่าวมาพูดคุยเรื่องของกรณีที่เกิดขึ้นแล้วได้รับข้อมูลว่าทางเจ้าหน้าที่ได้กระทำการตามขั้นตอนไม่ได้ละเว้นหน้าที่่แต่อย่างใด โดยทางหัวหน้าชุดได้ให้เจ้าหน้าที่เข้าไปดำเนินการตรวจสอบ ผู้กระทำความผิดที่จอดหรือขับขี่บนทางเท้า  ในเบื้องต้น  ขณะตรวจสอบไม่พบผู้กระทำความผิดหรือถ้ากรณีพบผู้กระทำความผิดทางเจ้าหน้าที่ไม่ได้เพิกเฉย ตามมาตรา 44 แห่งพระราชบัญญัติรักษาความสะอาดและความเป็นระเบียบเรียบร้อยของบ้านเมือง พ.ศ.2535 กำหนดให้พนักงานท้องถิ่น และพนักงานเจ้าหน้าที่มีอำนาจหน้าที่โฆษณาให้ประชาชนได้ทราบถึงหน้าที่ที่จะต้องปฏิบัติตามพระราชบัญญัตินี้ ตลอดจนสอดส่องและกวดขันไม่ให้มีการฝ่าฝืนพระราชบัญญัตินี้โดยเคร่งครัด และตักเตือนผู้กระทำความผิด หรือสั่งให้ผู้กระทำความผิดแก้ไขและหากผู้กระทำความผิดยังคงละเลย เพิกเฉยไม่ดำเนินการตามคำตักเตือนหรือคำสั่งของเจ้าหน้าที่ดังกล่าว เจ้าหน้าที่ผู้มีอำนาจต้องดำเนินการจับกุมผู้กระทำความผิดแต่ในกรณีดังกล่าวไม่พบผู้กระทำความผิดตามที่ได้ตรวจสอบและทางเจ้าหน้าที่ก็ได้เข้าตรวจสอบพื้นที่เป็นประจำตามหน้าที่ ซึ่งโดยหลักแล้วเจ้าหน้าที่ก็จะใช้วิธีการที่รุนแรงน้อยก่อนที่จะใช้วิธีที่รุนแรงมากอันสอดคล้องกับหลักความจำเป็น แต่หากเป็นกรณีไม่พบตัวผู้กระทำผิดแต่พบยานพาหนะ เครื่องมือหรือสิ่งของที่ใช้ในการกระทำผิดจะดำเนินการขจัดหรือแก้ไขไม่ให้สิ่งนั้นปรากฏอยู่ในที่สาธารณะ หรือสถานสาธารณะอีกต่อไปและดำเนินการสืบหาตัวผู้กระทำผิดจากพยานหลักฐานต่าง ๆ เช่น ภาพถ่ายทะเบียนรถโดยประสานกรมขนส่งทางบก สถานีตำรวจนครบาลพื้นที่ ตรวจสอบเลขทะเบียนรถเพื่อขอทราบเจ้าของ/ผู้ครอบครองรถ เมื่อทราบผู้กระทำผิดแล้วจึงมีหนังสือแจ้งให้ผู้กระทำผิดมาพบและชำระค่าปรับ จากการปฏิบัติหน้าที่ดังกล่าวข้างต้นย่อมแสดงให้เห็นว่าสำนักงานเขตบางแค มิได้เพิกเฉยต่อเหตุเดือดร้อน ดังกล่าว และได้ดำเนินการตามอำนาจหน้าที่ที่กฎหมายกำหนดแล้ว
ความเห็นของผู้แจ้ง: ในครั้งต่อไปขอให้ระมัดระวังในการอ้างข้อมูลทางกฎหมายหากจนท.ไม่มีความรู้ทางด้านกฎหมาย อาจส่งผลให้ประชาชนที่ไม่รู้กฎหมายเชื่อแบบผิดๆได้ว่า คนทำผิดกฎหมายฟ้องกลับจนท.ซึ่งใช้อำนาจตามกฎหมายเป็นเรื่องที่ทำได้ ทำให้จนท.หวาดกลัว ไม่กล้าทำอะไร
พื้นที่: แขวงบางแคเหนือ เขตบางแค กรุงเทพมหานคร